Drie vas ure ná geldwa beroof wordArgieffoto: SAPD Drie verdagtes is in hegtenis geneem binne ure nadat ŉ transitovoertuig by ŉ pensioenbetaalpunt naby Lady Frere in die Oos-Kaap beroof is. Kol. Brenda Muridili, woordvoerder van die polisie, sê drie transitorowers het Vrydag toegeslaan op die betaalpunt in die Glen Grey-gebied terwyl veiligheidswagte die kontant gereedgekry het vir pensioenbetalings. “ŉ Onbekende aantal rowers het vuurwapens op die pensioenarisse gerig en hulle opdrag gegee om op die grond te lê. Terselfdertyd is die veiligheidswagte ook oorval voordat die rowers met ŉ onbevestigde bedrag geld van die toneel gevlug het,” het Muridili gesê. ŉ Multidissiplinêre span van die polisie, waaronder die honde-eenheid en lugvleuel, is geaktiveer om die verdagtes op te spoor. “Die span het die gebied afgesper en met behulp van die lugvleuel is drie verdagtes binne ure in hegtenis geneem. Daar is beslag gelê op ŉ onbevestigde bedrag geld, twee vuurwapens en ŉ voertuig wat vermoedelik as wegkomvoertuig gebruik is.” Genl. Khehla John Sitole, nasionale kommissaris van polisie, het die betrokke polisiebeamptes gelukgewens met hul vinnige optrede om die verdagtes vas te trek. “Gewapende rooftogte is ŉ misdaad wat vrees in ons gemeenskappe veroorsaak. Ek is bly dat die vermeende oortreders in hierdie voorval wat weerlose lede van ons samelewing van hul lewensbestaan wil beroof nou deur die volle mag van die gereg in die gesig gestaar word,” het Sitole gesê.